**Απουσία στην κ. Κεραμέως**

Η Υπουργός Παιδείας εξειδίκευσε χθες τις "ποινές" με τις οποίες θα απειλούνται οι μαθητές που δεν θα συμμορφωθούν προς τας υποδείξεις του Υπουργείου για την υποχρεωτική χρήση μάσκας.

Απουσία λοιπόν απ’ το σχολείο θα είναι η ποινή για τους ανήλικους μαθητές που θα «συλληφθούν» άνευ του εξαρτήματος που η κυβέρνηση έχει ορίσει ως πανάκεια, γιατί προφανώς είναι πιο φτηνό από προσλήψεις νοσηλευτικού και εκπαιδευτικού προσωπικού και ενίσχυσης των νοσοκομείων και σχολείων με απολύτως απαραίτητο εξοπλισμό.

Νομίζουμε πιο παιδευτικό, όχι μόνο για τους μαθητές αλλά και όλους τους πολίτες, θα ήταν να θεσπιστεί η τιμωρία της απουσίας από κυβερνητικούς θώκους και για όσους υπουργούς, αλλά και Πρωθυπουργούς, συλλαμβάνονται απροετοίμαστοι σε τόσο κρίσιμες καταστάσεις, και περιορίζονται σε αναποτελεσματικά ημίμετρα με κατασταλτική λογική.

 Με αυτό το κριτήριο, θα κάναμε πολύ καιρό να ξαναδούμε την κυρία Κεραμέως στο πόστο που ουδόλως μέχρι στιγμής έχει τιμήσει.